(Kálozi) Környezet-és Természetvédő Egyesület
ALAPSZABÁLYA
I. fejezet

Általános rendelkezések

1. A szervezet neve:                                                       (Kálozi) Környezet-és Természetvédő
                                                                                         Egyesület 
2. A szervezet székhelye:                                                Faluház, Káloz 
                                                                                         Szent István tér 3. 8124

3. Az alapítás időpontja:                                                  2007.04.24.
4. A szervezet működési területe:                                    Káloz Község közigazgatási területe 
5. A szervezet törvényességi felügyeleti szerve.             Fejér Megyei Főügyészség 
II. fejezet
A szervezet célja és tevékenysége

A környezeti értékek védelme, a környezetkárosító tevékenység megakadályozása. A szép és egészséges környezet az ember alapvető igénye. Az életminőséget meghatározza a környezet, ahol napjainkat eltöltjük. Olyan szemléletet képviselünk, melyben az ember harmóniában él a természettel, és a helyi döntések a környezettudatos gondolkodás elvei szerint történnek. A lakosság életkörülményeit jelentősen befolyásolják a helyi döntések, amelyeket a település önkormányzata hoz a konkrét ügyek intézése során. Az egyesület bekapcsolódik a helyi közéletbe és minden rendelkezésre álló eszközzel, (sajtó, közmeghallgatás, stb.) felhívja a község lakóinak, valamint a döntéshozóknak a figyelmét, ha olyan események várhatóak, melyek hátrányosan érintik a lakosság jelentős részét. 

III. fejezet
A szervezet feladata
1.

Az egyesület a vállalt feladatát a lakosság bevonásával kívánja elérni, egy folyamatosan működő környezetvédő klub működtetésével, a környezettudatos gondolkodást, a természetvédelem jelentőségét minél szélesebb körben megismertetni. A község lakosságát bevonni a településtisztasági akciókba, a lakóhelyi környezet szépítésébe. A község környezetében lévő természeti értékek megismerése és megóvása.

2.

Az egyesület feladatának tekinti, hogy kezdeményezi a községben és környezetében a meglévő természeti értékek megóvását, illetve támogatja az ilyen irányú lakossági kezdeményezéseket. Különösen fontos, hogy a fiatalok megismerjék a környezettudatos gondolkodást, ezért ennek a korosztálynak is lehetőséget teremtünk az ismeretek elsajátítására.
IV. fejezet
A tagsági viszony keletkezése és megszűnése

1. 

Az egyesület tagja lehet minden cselekvőképes 18. életévét betöltött magyar állampolgár, aki az alapszabályban foglaltakat elfogadja, és a belépési szándékát az egyesület elnökségének írásban bejelenti.

A tagsági viszony-a IV.1.pontban írt feltételek fennállása esetén- az elnökség határozatával jön létre. A tagsági viszonyt az elnökség igazolja, és a tagok nyilvántartásáról gondoskodik. 
2.

A tagság megszűnik:

a.) kilépéssel
b.) kizárással

c.) törléssel

d.) az egyesület jogutód nélküli megszűnésével

e.) a tag halálával

3.

a.)
 A tag kilépési szándékát az elnökségnek írásban tartozik bejelenteni.
A kilépési szándékot az elnökség tudomásul veszi, a tag kilépési szándékáról szóló nyilatkozatot tartalmazó irat igazgatóság általi kézhez vételétől a tagsági viszony megszűnik, valamint az abból eredő jogok és kötelességek is megszűnnek.
 b).
 Ki lehet zárni a tagok sorából azt, aki az alapszabály rendelkezéseit nem tartja be, vagy az egyesület érdekeivel ellentétes magatartást tanúsít A kizárásra okot adó magatartás , amellyel a tag nagymértékben akadályozza vagy lehetetlenné teszi az egyesületet az alapszabályban rögzített céljai elérésében. A kizárásra a javaslatot írásban kell megtenni, erre bármely tag jogosult. A kizáráshoz az elnökség 2/3-os többségű határozata szükséges. Az elnökség a kizárást tárgyaló napirendhez meghívja az érintett tagot, akinek lehetőséget biztosít álláspontja ismertetéséhez. Az érintett tag igazolatlan távolmaradása esetén is meghozza az elnökség a határozatát. Az elnökség a határozatáról írásban értesíti a tagot. A tag a kizárásról szóló határozattal szemben a jogorvoslat tárgyában a következő rendes közgyűléshez fordulhat, amely köteles a napirendjére venni a kizárás ügyét. A jogorvoslati kérelmet a közgyűléshez kell címezni, és az egyesület elnöke részére átadni. A jogorvoslati kérelem benyújtása esetén – a jogerős határozat kihirdetéséig – az elnökség által a kizárásról hozott határozat hatálya felfüggesztetté válik, a tag a tagsággal összefüggő jogokat és kötelezettségeket ez idő alatt gyakorolhatja. 
c.)
 Törölni kell azt a tagot, aki a tagdíjfizetési kötelezettségének felhívás ellenére fél évig nem tesz eleget.

d.)
 A törléssel vagy kizárással szemben a közgyűléshez lehet jogorvoslattal élni, melyet az elnökséghez kell benyújtani. A jogorvoslat tárgyában a közgyűlés dönt.

V. fejezet
A tagok jogai és kötelezettségei

1.

A tag jogosult az egyesület ülésein résztvenni, tisztségviselőt választani és tisztségviselőként választható.

A tag jogosult az egyesület rendezvényein megjelenni, a szervezet által biztosított szolgáltatásokat a közgyűlési határozatok szerint igénybevenni.

2.
Az egyesület tagjai kötelesek az alapszabály rendelkezéseit, a közgyűlés határozatait betartani, és a szervezet célkitűzéseinek a megvalósításában aktívan közreműködni.

3.
A tag köteles a havi 100 Ft tagdíjat rendszeresen megfizetni.

VI. fejezet
Az egyesület szervezeti felépítése

I. A közgyűlés

1.
Az egyesület legfőbb szerve a közgyűlés, amely a tagok összességéből áll.

A közgyűlés kizárólagos hatásköre:

a.) Megállapítja, illetve módosítja az egyesült alapszabályát. Az egyesület alapszabályának elfogadásához, illetve az alapszabály módosításához a közgyűlés egyhangú határozata szükséges. 
b.) Megválasztja az egyesület elnökét, az elnökség tagjait és a felügyelő bizottság tagjait.

c.) Megvitatja és elfogadja az egyesület munkájáról és a pénzügyi gazdálkodásról szóló költségvetési beszámolót és meghatározza az azt követő időszak legfontosabb feladatait.

d.) Másodfokon dönt a tagok kizárásáról.

e.) Dönt az egyesület más szervezettel történő egyesüléséről, illetve a feloszlásáról.
f.) Megtárgyalja és elfogadja az elnökség beszámolóját.

g.) Meghatározott feladatkörök ellátására, koordinálására  létrehozhatja saját szerveit.

2.
Az egyesület közgyűlése lehet rendes, rendkívüli és tisztújító.

3.
Rendes közgyűlést évenként legalább egyszer kell tartani.

4.

Rendkívüli közgyűlést hívhat össze az egyesület elnöksége bármikor, ha ennek szükségét látja, össze kell hívni továbbá akkor is, ha azt a bíróság elrendelte, vagy a tagok legalább 1/3-a írásban az ok és cél megjelölésével kérik. Ez utóbbi esetben 30 napon belül kötelező a közgyűlés összehívása.

5.
A közgyűlés összehívásáról, annak előkészítéséről az egyesület elnöksége gondoskodik. Az ülés időpontját és helyét, valamint a napirendi pontjait tartalmazó írásbeli meghívó megküldésével az elnökség a közgyűlés tagjait legalább 15 nappal korábban értesíti a közgyűlés tartásáról.
6.
A közgyűlés akkor határozatképes, ha azon a tagok több mint a fele jelen van. Minden tagnak egy szavazata van. Ha a szabályszerűen összehívott közgyűlést határozatképtelenség miatt el kell halasztani, 30 napon belül ugyanazon tárgysorozatra összehívott közgyűlés a megjelentek számára való tekintet nélkül határozatképesnek minősül. A megismételt közgyűlésre szóló meghívót az elnökség az 5. pontban foglaltak figyelembevételével minden tag részére megküldi. Az így megküldött meghívónak tartalmaznia kell a figyelmeztetést, hogy a megismételt közgyűlés a jelenlévők számától függetlenül határozatképes. A közgyűlés a határozatait – kivéve az alapszabály elfogadását és módosítását, valamint a személyi döntéseket – nyílt szavazással, a jelenlévők egyszerű szótöbbségével hozza. Az alapszabály elfogadásához és módosításához a közgyűlés egyhangú határozata szükséges, míg a személyi kérdésekről szóló döntéshez 2/3-os elfogadottság szükséges.. 
7.
A közgyűlés személyi döntések esetén titkos szavazással hozza határozatát.

8.
A közgyűlésről jegyzőkönyvet kell felvenni, melyet az egyesület elnöke, illetve a közgyűlésen megválasztott jegyzőkönyvvezető és két egyesületi tag, mint hitelesítő ír alá. A jegyzőkönyvnek tartalmaznia kell a meghozott döntések támogatóinak és ellenzőinek számarányát, a közgyűlési határozat meghozásának időpontját és annak hatályát. A döntések a közgyűlésen kihirdetésre kerülnek, a közvetlenül érintetteket írásban kell értesíteni.

9.
Az egyesület működésével kapcsolatos iratokat az elnökség erre meghatalmazott tagja kezeli, az irattárba való betekintés lehetőségét az egyesület minden tagja számára – előzetes bejelentés alapján- biztosítani kell.

II. Az egyesület elnöksége
1.
Az elnökség az egyesület általános hatáskörű végrehajtó, ügyintéző szerve, amely gondoskodik az alapszabályban, valamint a közgyűlési határozatokban foglaltak végrehajtásáról. Az egyesület elnökségét a közgyűlés 2 év időtartamra választja.

2.
Az elnökség 5 főből álló testület, tagjai:

- elnök

- elnökségi tagok (4 fő)

3.
Az elnökség feladatköre:

- tevékenyen részt vesz az egyesület célkitűzéseinek a megvalósításában, két közgyűlés között irányítja az egyesület működését.

- előkészíti a közgyűlést, annak napirendi anyagát, előkészíti a beszámoló jelentéseket, kezeli a nyilvántartásokat, lebonyolítja a pénzforgalmat, gondoskodik a tagdíjak beszedéséről.
- irányítja az egyesület gazdálkodását, az egyesület működéséhez, programjaihoz az anyagi fedezetet igyekszik előteremteni.

- munkájáról beszámol a közgyűlésnek,

- első fokon dönt a tagok kizárásáról,

- dönt az azonos célokért működő szervezetekkel való együttműködésről, más szervezetbe történő belépésről,

- véleményt nyilvánít minden kérdésben, amely nem tartozik a közgyűlés kizárólagos hatáskörébe,

- az egyesület rendezvényeinek a megszervezése,

- a testületi ülések anyagának az előkészítése,

- a közgyűlés határozatainak a végrehajtása.

Az elnökség szükség szerint, de legalább 3 havonta ülésezik. Az ülések ügyrendjét önállóan állapítja meg. Határozatképes, ha az elnökségi tagok több mint fele jelen van, határozatait nyílt szavazással, szótöbbséggel hozza, szavazategyenlőség esetén az elnök szavazata dönt. Az elnökségi ülések nyitottak, azokon tanácskozási joggal bármelyik egyesületi tag jelen lehet. Az elnökség ülésére szóló meghívót, valamint a napirendhez kapcsolódó írásos előterjesztéseket az elnök küldi meg az elnökségi és felügyelő bizottsági tagoknak. A felügyelő bizottság tagjai az elnökségi üléseken tanácskozási joggal részt vesznek. Az elnökség ülésére a meghívót és a hozzá tartozó írásos anyagot oly módon kell megküldeni, hogy azt az ülés előtt 3 nappal minden elnökségi tag kézhez kapja.
III. Felügyelő bizottság
1.
A felügyelő bizottság kizárólag a közgyűlésnek van alárendelve, és annak tartozik felelősséggel. A közgyűlésnek évente köteles tevékenységéről beszámolni.

2.
A felügyelő bizottság jogosult és köteles ellenőrizni:
    a.) az egyesület szerveinek törvényes és alapszabályszerű működését

    b.) a rendelkezésre álló anyagi eszközök célszerű felhasználását,

    c.) az egyesület pénzügyi gazdálkodási és bizonylati fegyelmét.

3.
A felügyelő bizottság elnöke és tagjai jogosultak az elnökségi üléseken tanácskozási joggal részt venni.
4.

A felügyelő bizottság elnökből és 2 tagból áll, tagjait a közgyűlés 2 éves időtartamra választja. A megválasztását követően első ülésén saját tagjai sorából elnököt választ.

5.
Az elnökség tagja illetve közeli hozzátartozója nem lehet tagja a felügyelő bizottságnak.

6.
A felügyelő bizottság ügyrendjét, munkatervét és tagjai között a feladatkörök elosztását maga határozza meg. Köteles azonban évente egyszer, a tárgyévet követően ellenőrzést végezni, és annak tapasztalatairól a közgyűlést tájékoztatni. A felügyelő bizottság ülése határozatképes, ha azon az elnökön kívül legalább egy tag jelen van, a határozatait nyílt szavazással, szótöbbséggel hozza, szavazategyenlőség esetén az elnök szavazata dönt. A bizottság összehívásáról annak elnöke gondoskodik. A felügyelő bizottság ülésére szóló meghívót, valamint a napirendhez kapcsolódó írásos anyagot oly módon kell megküldeni, hogy azt az ülés előtt 3 nappal minden bizottsági tag kézhez kapja.
 A felügyelő bizottság ülései nyilvánosak, azokon bármely egyesületi tag részt vehet, kivétel, ha a bizottság személyes ügyet tárgyal, és az érintett tag nem járul hozzá a nyilvános üléshez.
7.
A felügyelő bizottság jogosult az egyesület adminisztrációjába betekinteni, az elnökség ülésein tanácskozási joggal részt venni.
IV. Az egyesület képviselete
1.
Az egyesület elnöke általános hatáskörrel képviseli az egyesületet.

2.

Az elnök feladatainak ellátására jogosult másnak eseti meghatalmazást adni, de a meghatalmazottért úgy felel, mintha maga járt volna el.

3.

A bankszámla feletti rendelkezéshez az elnöknek és a gazdasági feladatatok végzésével megbízott elnökségi tagnak együttes aláírása szükséges.

V. Az egyesület gazdálkodása
1.

Az egyesület vagyona elsősorban a tagok által befizetett tagdíjakból, pályázatokon nyert támogatásokból, jogi személyek és magánszemélyek támogatásaiból képződik. Az egyesület vállalkozási tevékenységet nem kíván folytatni.
2.
Az egyesület vagyonát céljai megvalósítása érdekében használja fel. Gazdálkodása során elért eredményét nem oszthatja fel, azt az alapszabályban meghatározott tevékenységre fordítja.

3.
Az egyesület a vagyontárgyairól köteles nyilvántartást vezetni.

4.
Az egyesület gazdasági tevékenységét a vonatkozó pénzügyi jogszabályoknak megfelelően, a jóváhagyott éves költségvetésnek megfelelően, annak keretei között végzi, vagyonával önállóan gazdálkodik.

VI. Az egyesület megszűnése

1.
Az egyesület megszűnik, ha feloszlását a közgyűlés 2/3-os szótöbbséggel kimondja, ha más társadalmi szervezettel egyesül vagy abba beleolvad, ha a bíróság feloszlatja, továbbá, ha a bíróság megállapítja, hogy az egyesület 1 évnél hosszabb idő óta nem fejt ki tevékenységet, tagjai létszáma 10 fő alá csökkent.
2.
Feloszlás esetén a vagyon felhasználásáról a közgyűlés dönt. Amennyiben az egyesület a bíróság által kezdeményezett feloszlással szűnt meg, illetve megszűnését a bíróság állapította meg, úgy az egyesület vagyonát Káloz Község Önkormányzata szociális segélyezési alapja részére kell átadni.

VII. Záró rendelkezések
Az egyesület a nyilvántartásba vételével válik jogi személlyé.

1.

Az egyesület alapszabályát, az alakuló ülés jegyzőkönyvét, az egyesület bélyegzőjét, az egyesület tevékenységével kapcsolatos egyéb okiratokat az egyesület elnöke őrzi és kezeli.

2.

Azon kérdésekben, amelyekre a jelen alapszabály nem tartalmaz rendelkezést, a Polgári Törvénykönyv, valamint az 1989. évi II. tv. Vonatkozó rendelkezéseit kell mindenkor alkalmazni.
3.
A jelen alapszabályt az egyesület közgyűlése 2007. 04. 24-én elfogadta.

4.
Jelen alapszabály hitelességét az egyesület elnöke, és a közgyűlés jegyzőkönyvvezetője, valamint a hitelesítők aláírásukkal igazolják.

Káloz, 2007.12.11.
………………………………………
Elnök 

…………………...............                                                                ……………………………

           hitelesítő                                                                                                hitelesítő

                                               ………………………………………

                                                       jegyzőkönyvvezető

